Brazília 12. septembra 2019 (HSP/Welt.de/Foto:SITA/AP-Fernando Vergara)
Súčasná diskusia o klíme vytvára dojem, že "svet zaniká", uviedol počas návštevy Washingtonu brazílsky minister zahraničných vecí Ernesto Araújo. Varoval pred obmedzovaním ľudských práv novou ideológiou "klimatizmu"
Brazílsky minister zahraničných vecí Ernesto Araújo po tvrdej kritike bránil svoju krajinu vo Washingtone – a prešiel do protiútoku: "Ako môže niekto v čase mieru snívať o tom, že poruší suverenitu krajiny ako je Brazília nad jej vlastným územím, hovoriac: 'Amazon horí'?", povedal Araújo vo svojom prejave v konzervatívnej Heritage Foundation.
"Kvôli ideológii, kvôli prvotnému výkriku klimatickej krízy 'Zachráňte planétu' je napadnutá národná suverenita jednotlivých štátov," povedal Araújo.
Súčasná diskusia o klíme vyvoláva dojem, že "svet zaniká", pokračoval v stredu Araújo počas svojej návštevy vo Washingtone. "A to je presne zmysel klimatizmu." Stúpenci tejto "ideológie" sa pokúsili vybudovať "morálny pendant k vojne", aby bojovali proti "základným slobodám" pomocou usmernení a obmedzení.
Medzinárodné spoločenstvo tvrdí, že brazílska vláda je spoluzodpovedná za ničivé požiare, ktoré v súčasnosti pustošia amazonský dažďový prales. Ultrapravicový prezident Jair Bolsonaro, ktorý je rovnako ako Araújo klimatickým skeptikom, sa ohradzuje proti kritike zo zahraničia a trvá na národnej suverenite pri riešení požiarov.
Pakt o väčšej ochrane dažďového pralesa
Bolsonaro je podľa medializovaných informácií úzko spojený s brazílskou poľnohospodárskou lobby, a preto mal uvoľniť environmentálne predpisy. Brazílski farmári mali možnosť naposledy vypáliť nie päť, ale 20 hektárov pôdy. Orgány, ktoré majú zabrániť nelegálnemu vyklčovaniu boli za Bolsonara oslabené. Stále väčšie lesné plochy sú vyklčované a potom vypaľované, aby sa vytvoril priestor pre poľnohospodárstvo a hospodárske zvieratá.
Bolsonaro zrušil svoju účasť na krízovom samite o ničivých lesných požiaroch v amazonskom regióne z dôvodu chirurgického zákroku. Na piatkovom stretnutí v kolumbijskom meste Leticia sľúbili krajiny v oblasti Amazónie, že budú lepšie ochraňovať najväčší tropický prales na svete.